Масакр у Сребреници
Масакр у Сребреници (у делу јавности догађај познат и као "геноцид у Сребреници") био је ратни злочин који су између 16. и 23. јула 1995. године починили првенствено припадници 10. диверзантског одреда Војске Републике Српске над неколико хиљада мушкараца, најпре ратних затвореника (припадника 28. дивизије Армије Републике Босне и Херцеговине), али и цивила, на ширем подручју Сребренице, Братунца и Зворника, након уласка Војске Републике Српске у Сребреницу, која је тада представљала демилитаризовану сигурну зону под контролом снага Уједињених нација. Изузев једног инцидента у којем су припадници полиције Републике Српске у Кравици стрељали једну групу ратних заробљеника, који представља случај изолован од осталих стрељања на укупно пет локација, познато је још само да је осам припадника 10. диверзантског одреда стрељало заробљенике на Војној економији Брањево. До данас није утврђено ко је учествовао у стрељању заробљеника на остале четири локације.